《过叉袋角吷庵所居》
清代·郑孝胥

有樟骞云鹏，有藤窜修蟒。众木纷蔽亏，翳若张天网。

繁枝上交阴，盘根下错壤。回飙不能振，鸟语閟幽响。

夜气昼不开，日色含莽苍。河流绕其外，穿漏微眩晃。

森森百馀树，树树堪俯仰。谁知入林乐，遂古涉冥想。

拊楹试一啸，惊视来罔两。诗心正厌世，得此恣独往。

何当风雨夕，瞑坐搜万象。勿愁语太玄，寥阒吾能赏。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。